Voormalige suster nuwe LUR vir gesondheid in Gauteng | Netwerk24
Bok-losskakel drie weke geskors
Robert du Preez, Springbok-losskakel van die Sale Sharks in Engeland, is vir drie weke vir 'n boorvat geskors, sê die Engelse Rugbyunie in 'n verklaring.
2de vlaag knou Netcare se wins
Sake het net begin herstel vir Netcare toe die tweede vlaag van Covid-19 tref en hom weer gelaat het in 'n situasie waar minder mense opgeneem kon word vir ander siektes en operasies.
Voormalige suster nuwe LUR vir gesondheid in Gauteng
Deur Sarel van der Walt 02 Desember 2020 14:57
Nomathemba Mokgethi, 'n voormalige verpleegsuster, is die nuwe LUR vir gesondheid in die plek van dr. Bandile Masuku, wat afgedank is ná 'n omvattende ondersoek van die spesiale ondersoekeenheid (SOE) na finansiële onreëlmatighede met die aankoop van Covid-19-toerusting.
Dit is een van die aanstellings wat David Makhura, premier van Gauteng, Woensdagoggend met sy provinsiale kabinetskommeling aangekondig het.
Die SOE se aanbeveling was dat daar streng teen Masuku opgetree word omdat hy nie sy pligte as politieke hoof van die departement van gesondheid nagekom het nie.
Mokgethi se opdrag is om dié departement reg te ruk. Sy was die laaste paar maande die LUR vir maatskaplike ontwikkeling.
Dr. Nomathemba Mokgethi
Mokgethi het 'n meestersgraad in verpleging en 'n doktorsgraad in letterkunde en filosofie.
Parks Tau, adjunkminister van samewerkende regering en tradisionele sake, gaan as die nuwe LUR vir ekonomiese ontwikkeling, landbou en omgewingsake dien.
Tau, 'n senior ANC-leier in Gauteng, is 'n voormalige burgemeester van Johannesburg. Hy sal binne die volgende week as LUR ingehuldig word, sê Makhura.
Die ANC in Gauteng sal binnekort aankondig watter ANC-lid in die provinsiale wetgewer "herontplooi" sal word om vir Tau plek te maak.
Parks Tau, adjunkminister van samewerkende regering en tradisionele sake, word die nuwe Gautengse LUR vir ekonomiese ontwikkeling, landbou en omgewingsake.
Tau kan nie dadelik as LUR begin nie omdat hy nog verpligtinge as adjunkminister het om af te handel.
Morakane Mosupyoe, die vorige LUR vir ekonomiese ontwikkeling, landbou en omgewingsake, vervang Mokgethi as LUR vir maatskaplike ontwikkeling.
Makhura sê die doel met die kabinetskommeling is om Gauteng se reaksie op die Covid-19-pandemie te verbeter en die provinsie se ekonomie te help herstel.
Hy het gewaarsku die volgende vlaag van die pandemie "lê net om die draai en wag. Ons wil seker maak ons is reg en voorbereid." Volgens hom is strenger inperkings in dié provinsie egter nie nodig nie.
Hy het 'n beroep op Gautengers gedoen om steeds waaksaam te wees en alles moontlik te doen om die verspreiding van die virus te bekamp.